Diari Oficial de la Generalitat Valenciana


Sumari del DOGV 4444, del 20-02-2003 (2003/1960)

ORDE de 5 de febrer de 2003, del conseller de Sanitat, per la qual convoca tres beques per a fer pràctiques professionals de farmacèutic/a en hospitals públics de la Comunitat Valenciana dependents de la Conselleria de Sanitat per a l'exercici 2003 per a l'estudi de l'adherència al tractament i influència de la intervenció en l'evolució dels pacients infectats pel virus de la immunodeficiència humana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4444

Data del DOGV
:   20-02-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/1960


Data del document
:   05-02-2003

Organisme emissor
:   Conselleria de Sanitat

Tipus de document
:   Ordre

Descriptors 

:   * ajuda pública
    * suport econòmic
    * farmacèutic
    * assignació per estudis

ORDE de 5 de febrer de 2003, del conseller de Sanitat, per la qual convoca tres beques per a fer pràctiques professionals de farmacèutic/a en hospitals públics de la Comunitat Valenciana dependents de la Conselleria de Sanitat per a l'exercici 2003 per a l'estudi de l'adherència al tractament i influència de la intervenció en l'evolució dels pacients infectats pel virus de la immunodeficiència humana. [2003/X1960]
  
La Conselleria de Sanitat, en el marc de la política dirigida a fomentar la realització de pràctiques professionals, convoca la concessió de tres beques per a fer pràctiques de farmacèutic/a.
  
Fent ús de les facultats que em conferixen el Decret 87/1999, de 30 de juliol, del Consell de la Generalitat Valenciana, que aprova el Reglament Orgànic i Funcional de la Conselleria de Sanitat, modificat pel Decret 198/1999, de 19 d'octubre, el Decret 46/2001, de 27 de febrer, i l'article 35 de la Llei de la Generalitat Valenciana 5/1983, de 30 de desembre, de Govern Valencià, i segons el que establix el Decret 108/1992, de 6 de juliol, de la Generalitat Valenciana, pel qual regula la concessió de beques,
  
ORDENE
  
Article 1
  
Es convoca un concurs públic per a la concessió de tres beques per a fer pràctiques professionals de farmacèutic/a en hospitals públics de la Comunitat Valenciana, dependents de la Conselleria de Sanitat per a l'estudi de l'adherència al tractament i influència de la intervenció, en l'evolució dels pacients infectats pel virus de la immunodeficiència humana.
  
Article 2
  
Aprovar les bases que regixen esta convocatòria que són l'annex I d'esta orde.
  
Article 3
  
La dotació econòmica de la present convocatòria puja a la quantia global de 32.460 euros, amb càrrec a l'aplicació pressupostària 60.16.34.5706.780.29.2, línia de subvenció amb codi comptable T4596000, dels pressupostos de la Generalitat Valenciana per a l'any 2003.
  
Article 4
  
Esta orde vigirà el mateix dia de la publicació en el Diari Oficial de la Generalitat Valenciana.
  
Article 5
  
Pot interposar-se contra esta orde, que exhaurix la via administrativa, un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, segons que establixen els articles 10 i 46 de la Llei reguladora de la Jurisdicció Contenciosa Administrativa. Potestativament, és possible la interposició d'un recurs de reposició, segons els articles 116 i 117 de la Llei 30/1992, de 26 de novembre.
  
DISPOSICIÓ ADDICIONAL
  
Si hi havia un augment dels crèdits per a atendre estes beques, el conseller de Sanitat mitjançant una resolució publicada en el Diari Oficial de la Generalitat Valenciana, pot incrementar en la quantia corresponent l'import global màxim destinat al finançament de beques per a fer pràctiques professionals de professionals farmacèutics previstos en esta orde, sense necessitat que s'amplie el termini de presentació de les sol·licituds.
  
València, 5 de febrer de 2003
  
El conseller de Sanitat,
  
SERAFÍN CASTELLANO GÓMEZ
  
ANNEX I
  
Bases de la convocatòria per a la concessió de tres beques per a la realització de pràctiques professionals de farmacèutics en els hospitals públics dependents de la Conselleria de Sanitat
  
Primera. Objecte
  
Les beques tenen per objecte la realització de pràctiques professionals de col·laboració del personal becat en les línies de treball següent: estudi de l'adherència al tractament i influència de la intervenció, en l'evolució dels pacients infectats pel virus de la immunodeficiència humana.
  
Segona. Nombre de beques i requisits dels sol·licitants
  
Es convoquen tres beques destinades a farmacèutics que hagen acabat els estudis entre els anys 1999 i 2002, ambdós inclusivament. Les persones interessades han de tindre este requisit a l'acabament del termini de presentació de sol·licituds.
  
Tercera. Dotació, duració i pagament de les beques
  
La dotació de les beques és de 983,64 euros bruts mensuals. L'import de cada una de les beques és de 10.820 euros per a l'exercici econòmic del 2003.
  
La duració d'esta beca comprén des de la seua data d'inici, segons la base huitena d'este annex, fins el 31 de desembre de 2003. El període d'aprofitament de la beca pot ser prorrogat pel període que reste fins a completar un any de duració en còmput global, pròrroga condicionada a l'existència de consignació pressupostària, adequada i suficient en el pressupost de la Generalitat Valenciana per a 2004.
  
L'import de la beca es pagarà mensualment i requerirà la certificació del director general per a la Salut Pública, com a resultat de l'informe favorable de la direcció del Servici del Pla de la Sida quant a l'activitat objecte de la beca.
  
Quarta. Formalització de les sol·licituds
  
Els impresos de sol·licitud (annex II), estan a disposició de les persones interessades en el Registre General de la Conselleria de Sanitat (c/ del misser Mascó, 31 de València). Els candidats han de presentar la seua sol·licitud al mateix Registre General o tramitar-la de qualsevol de les maneres que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, juntament amb la documentació següent:
  
- Fotocòpia compulsada del document nacional d'identitat.
  
- Currículum, en el qual s'indicarà l'experiència professional, idiomes, beques aprofitades, etc.; i també hi constaran les dades personals, la data i el lloc de naixement, el domicili actual, el telèfon (de casa i, si és el cas, el mòbil).
  
- Fotocòpia compulsada del títol de farmacèutic o del document acreditatiu d'haver abonat els drets d'expedició del títol.
  
- Fotocòpia compulsada del certificat acadèmic personal dels estudis de Farmàcia.
  
- Documents que acrediten la possessió dels títols, cursos i mèrits que figuren en el currículum. Per tal que siguen tinguts en compte en el barem, se'n requerirà l'acreditació mitjançant la presentació de fotocòpies compulsades dels documents oficials corresponents.
  
- Una declaració jurada de no tindre concedida qualsevol altra beca o ajuda per a la mateixa activitat o una de similar, i d'estar al corrent de les obligacions fiscals i davant la Seguretat Social.
  
Cinquena. Termini de presentació de les sol·licituds
  
El termini de presentació de les sol·licituds és de 15 dies hàbils, comptadors des de l'endemà de la publicació d'esta convocatòria en el Diari Oficial de la Generalitat Valenciana.
  
Sisena. Selecció
  
1. Comissió avaluadora.
  
Es constituïx una comissió avaluadora que ha d'examinar les sol·licituds i elaborar una proposta d'adjudicació de beques.
  
La comissió està formada pels membres següents:
  
Titulars:
  
- El director general per a la Salut Pública, que n'és el president.
  
- La cap de l'Àrea per a la Prestació Farmacèutica i el Medicament.
  
- La cap del Servici del Pla de la Sida, que n'és la secretària.
  
Suplents:
  
- La directora de zona especialitzada.
  
- El cap del Servici d'Ordenació i Control del Medicament.
  
- El director del CIPS de València.
  
La Conselleria es reserva la facultat de deixar deserta totalment o parcial l'adjudicació de les beques convocades i d'interpretar el contingut d'estes bases.
  
2. Barem
  
La selecció dels becaris es fa a partir de la puntuació obtinguda per l'aplicació d'este barem:
  
A. Coneixements de valencià: fins un màxim d'1 punt segons el nivell de coneixements de valencià establit per la Junta Qualificadora de Coneixements de Valencià, segons l'escala següent:
  
Nivell oral: 0,25 punts
  
Nivell elemental: 0,50 punts
  
Nivell mitjà: 0,75 punts
  
Nivell superior: 1 punt
  
B. Coneixements d'altres idiomes comunitaris: fins a 1 punt.
  
C. Expedient acadèmic: es valorarà d'acord amb la qualificació mitjana, fins a 3 punts.
  
D. Coneixements acreditats d'informàtica: fins a 1 punt.
  
E. Coneixements acreditats d'estadística: fins a 1 punt.
  
F. Entrevista: versarà sobre l'experiència professional i altres aspectes relacionats amb la professió, fins a un màxim de 3 punts.
  
3. Actuacions de la comissió avaluadora
  
3.1 Relació baremada d'admesos i relació d'exclosos.
  
En el termini d'un mes, comptador des de l'endemà de l'acabament del termini per a la presentació de sol·licituds, la comissió ha de publicar en la pàgina web de la conselleria i en el tauler d'anunci de la seu central de la Conselleria de Sanitat (carrer del misser Mascó, 31, València) la llista d'admesos, amb la puntuació obtinguda en els apartats a, b, c, d i e del barem, i la llista provisional d'exclosos, amb indicació de les causes de l'exclusió.
  
Durant el període de deu dies hàbils, comptadors des de l'endemà de la publicació de les llistes en la forma senyalada, les persones interessades poden presentar al·legacions sobre la puntuació assignada i les causes de l'exclusió, així com presentar la documentació que, si és el cas, esmene l'exclusió de la convocatòria o que li requerisca la comissió.
  
La llista definitiva d'admesos i exclosos, amb la puntuació assignada, es publicarà en la forma indicada en el paràgraf primer d'este punt.
  
3.2 Convocatòria per a l'entrevista
  
En la relació d'admesos, a la qual fa referència l'apartat primer del punt 3.1, han de figurar els dies per a fer l'entrevista, amb la indicació de l'hora, el lloc i els aspirants. En el cas que algun sol·licitant exclòs haja presentat al·legacions i s'hagen acceptat, la comissió els convocarà directament a fer l'entrevista.
  
La comissió avaluadora es reserva la facultat d'establir una puntuació mínima per a la realització de l'entrevista. Els aspirants que no hi arriben quedaran exclosos.
  
3.3 Proposta de concessió de les beques
  
Acabat el procés selectiu, la comissió elabora una proposta de concessió de beques que conté la llista de beneficiaris per orde de prioritat en funció de la puntuació obtinguda i la distribució dels becaris (un per província). L'orde de puntuació obtingut s'ha de respectar per a l'elecció de província de destinació (hospitals d'Alacant, Castelló o València). La proposta ha d'incloure també la borsa de reserva en els mateixos termes.
  
La renúncia per causa justificada dels becaris seleccionats no ha d'impedir la permanència en la borsa de reserva, mantenint la prioritat que li concedix la puntuació obtinguda. La valoració de la justificació de la renúncia la fa la Comissió de Valoració.
  
La llista esmentada es publicarà en la web (http://san.gva.es) i en el tauler d'anuncis de la Conselleria de Sanitat.
  
Setena. Concessió
  
Les beques s'adjudiquen mitjançant una resolució del conseller de Sanitat, a proposta de la Direcció General per a la Salut Pública i a la vista de la proposta de la Comissió Avaluadora, la qual es fa pública en el Diari Oficial de la Generalitat Valenciana.
  
Igualment, la resolució concedida es notifica a les persones interessades.
  
Huitena. Inici de la beca
  
La resolució de concessió pot establir com a data d'inici de la beca l'1 de febrer o, a proposta de la comissió, una data posterior a la indicada.
  
Novena. Obligacions, incidències i tutoria dels becaris
  
Quant a les obligacions dels beneficiaris, s'aplica l'article 47 del Text Refós de la Llei de la Hisenda Pública de la Generalitat Valenciana.
  
La beca és incompatible amb qualsevol altra beca o ajuda que puguen concedir-se per la mateixa activitat o una de similar. La infracció d'esta regla deixa sense efecte la beca.
  
La condició de becari no genera relació laboral ni administració alguna amb la Generalitat Valenciana.
  
Els becaris, si fóra el cas, han de presentar la documentació acreditativa del compliment de les seues obligacions fiscals i amb la Seguretat Social, i de tindre cobertura sanitària.
  
El conseller de Sanitat resol les incidències que es produïsquen durant el període d'aprofitament de les beques, i pot deixar-les sense efecte, després de l'audiència de la persona interessada, en el cas d'incompliment de les obligacions per part del becari o quan no faça l'activitat que haja motivat la concessió o deixe de tindre els requisits exigits.
  
La Direcció General per a la Salut Pública ordena les activitats dels becaris segons els criteris dels seus servicis i mitjans. La dedicació dels becaris a les línies de treball que se'ls assignen serà de 35 hores setmanals.
  
Si hi ha instàncies, renúncies, abandons o incompliments que deixen vcant alguna de les beques, s'ocuparien segons l'orde establit en la borsa de reserva que resulte del procés de selecció.
  
ANNEX II
  
Sol·licitud de beca per a pràctiques professionals de farmacèutic en hospitals públics de la Comunitat Valenciana dependents de la Conselleria de Sanitat
  
Nom ...., DNI ... telèfon familiar ... telèfon mòbil ...., adreça ...., localitat ....., sabedor/a de l'Orde de 5 de febrer de 2003, per la qual la Conselleria de Sanitat convoca .... beques per a fer pràctiques professionals de farmacèutic, i també les condicions establides en les bases, em compromet a acceptar-les, a assistir i participar plenament en els programes de treball que siguen establits, si se me n'adjudica una, i declare que totes les dades personals, acadèmiques i professionals que indique són correctes.
  
Adjunte la documentació següent:
  
- Una fotocòpia compulsada del DNI.
  
- Un currículum vitae en què s'indica l'experiència professional, idiomes, beques obtingudes, etc., i en el qual es fan constar les dades personals, data i lloc de naixement, adreça actual, telèfon (del domicili i, si és el cas, mòbil) i una foto de mida carnet.
  
- Una fotocòpia compulsada del títol de farmacèutic o del document que acredite haver pagat els drets d'expedició del títol.
  
- Una fotocòpia compulsada del certificat acadèmic personal dels estudis de farmàcia.
  
- Una fotocòpia compulsada dels documents que acrediten la possessió de títols, cursos i mèrits que figuren en el currículum.
  
- Una declaració jurada de no tindre concedida cap altra beca o ajuda per a la mateixa activitat o una de similar i estar al corrent de les obligacions fiscals i davant la Seguretat Social.
  
Sol·licite
  
Que tinga per admesa esta instància amb la documentació adjunta a l'efecte del que establix la convocatòria de beques.
  
Signatura
  
Lloc i data ...
  
DIRECCIÓ GENERAL PER A LA SALUT PÚBLICA